A fost ales pentru a găzdui probele de maraton și de tir cu arcul la Jocurile Olimpice de vară din 2016 și proba de tir cu arcul la Jocurile Paralimpice de vară din același an. În acest scop, lucrări de renovare au început după Carnavalul din 2011. O veche fabrică de bere Brahma a fost demolată pentru a lăsa loc noilor tribune, conform cu conceptul inițial proiectat de Niemeyer. Noul Sambadrom, cu o capacitate de 90.000 de locuri, a fost inaugurat în februarie 2012.